ועדת החוקה, חוק ומשפט, כנסת 16, פרוטוקול מספר 308, 2004-10-20 09:15

מיכאל איתן: בוקר טוב לכולם.

מיכאל איתן: אני מבקש לפתוח את ישיבת ועדת החוקה, חוק ומשפט.

מיכאל איתן: סיגל קוגוט, תסבירי לנו מה רוצים מוועדת החוקה, חוק ומשפט.

סיגל קוגוט: בשנה שעברה קיבלנו חוק מניעה מלשבת בדין של נושאי משרה שיפוטית.

סיגל קוגוט: החוק הזה חל על כל נושאי המשרה השיפוטית.

סיגל קוגוט: הפעם אנחנו דנים בדיינים.

סיגל קוגוט: החוק קובע עילות פסלות אוטומטיות.

סיגל קוגוט: הסעיף החדש בעניין פסלות דיין זהה לחוק בתי המשפט.

סיגל קוגוט: מאחר שיש פסילה אוטומטית של דיינים, יש רשימה של עילות, ואנחנו מדברים על היחסים בין בא הכוח לדיין.

סיגל קוגוט: אני לא מדברת על עילות הפסלות האחרות של הצד או של העניין הכספי שיש לדיין בהליך, אלא ליחסים בינו לבין בא הכוח.

סיגל קוגוט: החוק קובע שאם יש קרבה משפחתית מדרגה מסוימת בינו לבין הטוען הרבני, או אם יש לו עניין כספי ממשי או לבן משפחה מדרגה ראשונה, נניח הבן שלו שותף במשרד של הטוענים הרבנים, תהיה פסילה אוטומטית של הדיין.

סיגל קוגוט: ואז הסתברה בעיה, שהיא רלוונטית בכל המגזרים, היא במיוחד רלוונטית במגזר של הדיינים – מה קורה אם באי כוח יודעים מראש מי יהיה ההרכב, ועושים מניפולציה על מנת לפסול את ההרכב, כי הוא לא נוח או כי יש עליו סטיגמה.

סיגל קוגוט: ואז קבענו סעיף, תיקנו את זה בחוק לשכת עורכי-הדין, והמטרה של התקנות האלה, מאחר שכל העיסוק של טוענים רבנים – אומנם כתוב "סדרי ייצוג", בעצם זה עיסוק, אבל לא נדבר על זה עכשיו – מוסדר בתקנות, את אותו סעיף של חוק לשכת עורכי-הדין שנמצא פה, מעבירים עכשיו לתקנות.

סיגל קוגוט: מה אומר הסעיף?

סיגל קוגוט: הסעיף מכיר בזה שלא תמיד זה מוצדק שבא הכוח יפסול את עצמו, לפעמים הוא מייצג את אותו אדם בסדרה של תיקים, לפעמים יש עד שיעזוב את הארץ ולא יספיקו בכלל לשמוע אותו אם הטוען הרבני פתאום יתחלף.

סיגל קוגוט: לכן כשידוע מראש מי הוא הדיין שדן בתיק, הוא צריך להגיש בקשה, ואז הדיין צריך לשקול.

מיכאל איתן: יש למישהו טענה נגד זה?

תאנה אקרמן: אני נציגת לשכת עורכי-הדין.

תאנה אקרמן: אין לנו טענה נגד זה, אבל אנחנו אומרים שזה המינימום.

תאנה אקרמן: לדעתנו צריך לחול שינוי דרסטי בתקנות בתי הדין הרבניים, כדי להתאים אותן לתקנות סדר הדין.

תאנה אקרמן: אנחנו רואים את זה רק כהתחלה.

יוסף וסרמן: אני יושב-ראש לשכת הטוענים הרבנים.

יוסף וסרמן: האם ראוי ונכון להטיל הגבלה על טוען רבני כל זמן שלא יוסדר מכלול הנושאים שבעצם העיסוק?

יוסף וסרמן: אני בעד זה שלראשונה עושים השוואה בין עורכי-דין לטוענים רבנים, וזוהי התחלה טובה.

יוסף וסרמן: אשמח אם הוועדה תפנה למשרד המשפטים.

מיכאל איתן: תשמח שההשוואה תהיה גם בכיוון הזכות ולא רק בכיוון החובה.

יוסף וסרמן: היושב-ראש הבין אותי בצורה מדויקת.

יוסף וסרמן: במשך 50 שנה יש לנו רק חובות, ללא זכויות.

יוסף וסרמן: אני רוצה להודיע לוועדה שבפגישה עם שר המשפטים בערב סוכות הסברתי לו לראשונה את מהות המקצוע, שהוא לא ידע עליו, ושמחתי שהוא הבטיח שאכן יתחיל ללמוד את הנושא.

יוסף וסרמן: אשמח אם הוועדה תפנה ותבקש שבמהרה תגיע הצעת חוק ממשלתית בנושא העיסוק.

מיכאל איתן: חבר הכנסת רשף חן, שנכנס עכשיו, בגדול, מדובר כאן בהתאמה מלאה למצבם של עורכי הדין בכל מה שקשור לפסלות דיון בפני שופט, כאשר קיימים יחסים שעשויים להיות בניגודי אינטרסים בין עורך-הדין לבין שופט, מעתיקים אותו דבר לגבי טוען רבני ודיין.

רשף חן: לא היה הסדר קודם?

אלי בן דהן: לא היה הסדר, וגם לגבי עורכי-הדין זה לא היה.

אלי בן דהן: זה חדש, הוועדה הזאת תיקנה.

עמי ברקוביץ: זאת השלמה של ההסדר שנקבע בחוק לגבי עורכי-דין.

מיכאל איתן: מי בעד אישור הצו?

מיכאל איתן: בעד – פה אחד אושרו תקנות הטוענים הרבניים (תיקון), התשס"ד-2004

מיכאל איתן: תודה רבה.

מיכאל איתן: אני מאוד מודה לכם.